यंग डायरेक्टर-प्रड्यूसर रेमी कोहली ने जब इस प्रॉजेक्ट पर काम शुरू किया तो इस फिल्म को एक ऐसे डिफरेंट सब्जेक्ट पर बनाने का फैसला किया जिसमें एक दो नहीं कई ट्रैक एकसाथ चलते हो। बेशक रेमी फिल्म बनाने में तो कामयाब रहे लेकिन करीब दो घंटे की ऐसी फिल्म को एक ट्रैक पर नहीं रख पाए, बेरोजगारी, आरक्षण से होते हुए कहानी सिस्टम की खामियों में जाकर अटक जाती है। यहीं वजह है जमीनी हकीकत के साथ मेल खाती एक कहानी को रेमी ने ऐसी स्टार कॉस्ट के साथ पेश किया जो ऐक्टिंग की फील्ड में तो अपनी अलग पहचान बनाए हुए है, लेकिन कमजोर स्क्रिप्ट के साथ फिल्म की बेहद धीमी रफ्तार के साथ कहानी और किरदारों के साथ दर्शक वर्ग को जोड़ने में रेमी कामयाब नहीं हो पाए। कहानी के मुताबिक बेहतरीन परफेक्ट आउटडोर लोकेशंस, किरदारों के मुताबिक सही कलाकारों का सिलेक्शन जहां फिल्म का प्लस प्वाइंट है तो वहीं लचर और झोलझाल में फंसी कहानी में फिल्म के लीड किरदार के साथ भी डायरेक्टर का न्याय नहीं कर पाना फिल्म को कमजोर बनाता है। वहीं रेमी ने फिल्म के टाइटिल को कुछ ऐसा डिफरेंट कर दिया कि दर्शकों की बहुत बड़ी क्लास के पल्ले ही नहीं पड़ पाता। स्टोरी प्लॉट : गोलियों की आवाज से शुरू होती इस फिल्म की कहानी एक छोटे से गांवनुमा कस्बे भारतपुर में कुलदीप पटवाल (दीपक डोबरियाल) की है जो अपनी छोटी सी परचून की दुकान चलाता है। कुलदीप कभी रेहड़ी पर गली-गली जाकर सब्जी वगैरह बेचने का काम करता था। वैसे कुलदीप ने भी पढ़ाई करने के बाद नौकरी के लिए बहुत धक्के खाए लेकिन हर बार उसे नाकामी मिली। बेशक इसकी वजह कभी आरक्षण होता तो कभी कुछ और, लेकिन कुलदीप की जब नौकरी पाने की सारी उम्मीदें जवाब दे गईं तब उसने अपनी शॉप पर ही बैठना ठीक समझा। कुलदीप के पिता बेटे पर डिपेंड न होकर ऑटो चलाकर अच्छी खासी आमदनी कर लेते है। ऐसे में इन सभी का गुजारा आराम से चल जाता । कुलदीप की लाइफ में टर्निंग प्वाइंट उस वक्त आता है जब स्टेट के सीएम वरूण चड्डा (परवीन डबास) की एक रैली में गोली लगने के बाद मौत हो जाती है। कुलदीप भी इस रैली में मौजूद था, ऐसे में सीएम के हत्यारों की खोज में लगी पुलिस के शक के घेरे में कुलदीप भी आ जाता है, कुलदीप को इस मुश्किल से निकालने के लिए अडवोकेट प्रदुमन शाहपुरी (गुलशन देवैया) सामने आते हैं तो दूसरी और सीएम की वाइफ सिमरत चड्डा (रायमा सेन) अपने हज्बंड का केस खुद लड़ती है, अगर आप आगे क्या होता है यह भी जानना चाहते हैं तो आपको फिल्म देखनी होगी। अगर फिल्म के सब्जेक्ट की बात करते हैं तो यकीनन रेमी ने फिल्म के लिए एक अच्छा सब्जेक्ट तो चुना लेकिन स्क्रीनप्ले पर भी अगर थोड़ा फोकस करते तो फिल्म शुरू होने के चंद मिनटों बाद ही अपने ट्रैक से यूं ही ना भटक जाती। यहां यह भी अजीब सा है कि फिल्म का टाइटल कुलदीप पटवाल है लेकिन डायरेक्टर ने इस किरदार को पॉवरफुल बनाने पर कतई ध्यान नहीं दिया। वैसे भी अगर दीपक डोबरियाल जैसा उम्दा लाजवाब कलाकार इस किरदार में हो तो किरदार पर ज्यादा वर्क करना बनता है। वहीं कहानी में बार-बार फ्लैश बैक का आना खटकता है तो फिल्म का क्लाइमेक्स भी दर्शकों की कसौटी पर खरा उतरने का दम नहीं रखता। अगर हम ऐक्टिंग की बात करें तो दीपक इस बार फिर बाजी मार गए, कुलदीप के कमजोर किरदार में दीपक ने अपने शानदार अभिनय के दम पर जान डालने की कोशिश की है तो वहीं गुलशन देवैया जब भी स्क्रीन पर नजर आते है वहीं फिल्म दर्शकों को अपनी और खींचती है। पंजाबी में जब गुलशन बात करते हैं तो बस मजा आ जाता है। रायमा सेन अपने किरदार में बस ठीकठाक रहीं तो जमील खान अपने रोल में परफेक्ट रहे। यह अच्छा ही है कि डायरेक्टर रेमी ने फिल्म में कोई गाना नहीं रखा है वर्ना पहले से स्लो स्पीड से आगे खिसकती यह फिल्म दर्शकों के सब्र का इम्तिहान लेती नजर आती। कुलदीप पटवाल यकीनन ऐसे सब्जेक्ट पर बनी फिल्म है जिससे नामी मेकर भागते है, बतौर डायरेक्टर रेमी कुछ हद तक जरूर कामयाब रहे हैं। सीमित बजट में बनी इस फिल्म को पहले से थिएटरों में जमी पद्मावत के चलते बेहद कम मिले हैं, ऐसे में मल्टिप्लेक्स थिएटरों में इक्का-दुक्का शोज में चल रही यह फिल्म अगर अपनी प्रॉडक्शन कॉस्ट वसूल करने में कामयाब रहती है तो यह रेमी की उपलिब्ध होगी ।